Կան բացառություններ, որոնց հաջողվում է սեփական բիզնես ստեղծել, հասնել որոշակի հաջողությունների, փող վաստակել եւ այստեղ տեղափոխել նաեւ իրենց ընտանիքները: Սակայն այդպիսիները փոքր տոկոս են կազմում, եւ նրանք էլ մայր հայրենիք վերադառնալու մասին ընդհանրապես չեն մտածում: Մեծ մասը մնում է սոցիալ-տնտեսական այն ցածր հարթակի վրա, ինչը նսեմացնում, սպանում է մարդկային արժանապատվությունը, վերածում մարգինալացված զանգվածի: Նրանցից շատերն էլ, խառնվելով տեղի բազմահազարանոց բանակին, զբաղվում են հարբեցողությամբ, օգտագործում թմրանյութեր, կատարում գողություններ ու հանցագործություններ: Հիմա կասեք, թե շատ եմ չափազանցում, խտացնում գույները...